Source: https://ezjogos.blog.cosmopolitan.hu/2017/10/17/mit-tehetek-ha-nem-vagyok-elegedett-a-birosag-dontesevel/
Timestamp: 2019-06-20 22:47:39+00:00

Document:
Mit tehetek, ha nem vagyok elégedett a bíróság döntésével? | Ez jogos
Forrás: Ez jogos | 2017 október 17.
Szia Réka! Olvastam az előző két bejegyzésedet, amiben az eljárásokról írtál. Én arra lennék kíváncsi, hogy mit lehet tenni akkor, ha nekem nem felel meg a bíróság döntése. Hogyan tudok fellebbezni? Köszi! Juli
Akármilyen eljárásban is kerülsz a bíróság elé, előfordulhat az, hogy olyan döntést hoz a bíró a végén, amely szerinted nem igazságos, vagy neked nem megfelelő. Ilyenkor biztos felmerül benned az, hogy valamit kéne tenni… Na de mit lehet? Először is azt kell tudnod, hogyha nem értesz egyet a bíróság ítéletével, akkor van lehetőséged jogorvoslatot kérni, nem feltétlenül kell elfogadnod az ítéletet.
A fellebbezés a polgári eljárásjogban és a büntetőeljárásjogban is egy rendes jogorvoslati eljárás. A fellebbezés készítéséhez mondok most pár tippet neked. Először is, minden határozat végén találsz egy olyan részt, amely tartalmaz egy tájékoztatást a fellebbezési jogról, illetve benne van az is, hogy ezt hány napig teheted meg, és hogy melyik szerv az, amelyhez be kell adnod (elsőfokú bírósághoz kell beadnod, azonban a másodfokú bírósághoz kell címezned). Ha elsőfokon hoztak meg egy ítéletet polgári eljárásban, akkor az ellen biztosan fellebbezhetsz majd, általában a végzések azok, amik nem fellebbezhetőek meg. Minden esetben gondold át azt, hogy miért szeretnéd az ítélet megváltoztatását! Biztos elsőre is érzeted már, hogy mi is a gond, de itt nagyon fontos, hogy pontosan meg tudd fogalmazni, és a fellebbezésbe leírni. A személyes véleményem az, hogy ne egyedül fellebbezz, mert ez nem egy egyszerű feladat. Ugyanis jogszabályokkal is tisztában kell lenni, mert a fellebbezésbe bele kell írni azokat, amelyekre akkor hivatkozol, amikor azt fejted ki, hogy miben és miért kívánod megváltoztatni a határozatot. Érdemes lehet inkább egy ügyvéddel konzultálni, ha fellebbezni szeretnél, mert ő már azt is jobban át fogja látni, hogy egyáltalán érdemes-e ezzel próbálkozni. Amire még figyelned kell, hogy a határidőt ne mulaszd el, és hogy biztosan a megfelelő helyre juttasd el a fellebbezést! Már csak azért is érdemes ügyvéd segítségét igénybe venni, mert vannak olyan esetek, amikor hivatalból elutasítják a fellebbezést. Az első ilyen, amikor tulajdonképpen nem is lehet fellebbezni, vagyis a határozat ellen nincs helye fellebbezésnek. A második az, amikor a fellebbezés elkésett, a harmadik ok pedig az, amikor nem hivatkozol jogszabálysértésre a fellebbezésben. Előfordulhat, hogy illetéket kell majd fizetned a fellebbezéshez, erre is mindenképp figyelj oda.
Hogyha a jogvita már véglegesen lezárt, akkor kérdés az, hogy tudsz-e még valamit csinálni. Nos igen, vannak esetek ugyanis, amikor rendkívüli perorvoslattal élhetsz. A perorvoslati lehetőségek egyike a felülvizsgálat. Ennek az a különlegessége, hogy ezt a Kúria bírálja el, és ha ez számodra pozitívan alakul, akkor a Kúria a régi határozat helyett újat hozhat, de az is megtörténhet, hogy új eljárást fog elvárni attól a bíróságtól, amelyik korábban eljárt az ügyben. A felülvizsgálattal, mint perorvoslati lehetőséggel akkor élhetsz, ha a bírósági határozat szerinted jogszabálysértő. A leggyakoribb ok a felülvizsgálatoknál általában a peres eljárás szabályainak megsértése, de ezen kívül egyébként más jogszabálysértés is előfordulhat.
A perorvoslati lehetőségek közül, amit mindenképp fontosnak tartok megemlíteni még, az perújítás. Erre akkor van lehetőséged, ha a bíróság már jogerős ítélettel lezárt egy ügyet, de azóta pl. új tényre, bizonyítékra derült fény. Olyan tényekre és bizonyítékokra kell ez alatt gondolnod, amelyeket a perben a bíróság nem bírált el, és amelyek számodra, mint perújítóra, kedvezőbb határozatot jelentett volna. Ha a te hibád volt az, hogy korábbi eljáráson ezeket nem érvényesítetted, akkor nem élhetsz perújítással. Vannak még más esetek is, amikor a perújítás lehetősége fennáll, ilyen például az, hogyha úgy lettél pervesztes, hogy az a bíró vagy a másik fél bűncselekménye miatt következett be, és ezt utána megállapították. Vannak persze olyan esetek, amikor a perújítás kizárt, ilyen például a házasságot felbontó ítélet. A perújítási kérelmet oda kell benyújtanod, ahol elsőfokon eljártak az ügyben. Alapesetben az ítélet jogerőre emelkedésétől kezdve 6 hónapod van erre, de nyílván előfordulhat az is, hogy később szerzel tudomást egy új bizonyítékról, vagy jelentős információról. Ilyenkor a hat hónapot innentől kell számítani. Amit fontos észben tartanod viszont, hogy 5 év elteltével már nincs lehetőség perújításra. Ha elfogadják a kérelmedet, akkor az ügyedet újratárgyalják. Persze az ítélet akár maradhat a régi is, de akár új határozatot is hozhat a bíróság, amely számodra kedvezőbb lesz.

References: bíróság 
 bíróság 
 bíróság 
 bíróság 
 Kúria 
 Kúria 
 bíróság 
 bíróság